ราชธานีเพิ่มทุน900ล้าน
ระดมทุนก้อนมหึมาปล่อยกู้ปี&#8217;55ดันยอดสินเชื่อเช่าซื้อหมื่นล้าน
10 ส.ค. 2554

ระดมทุนก้อนมหึมาปล่อยกู้ปี’55ดันยอดสินเชื่อเช่าซื้อหมื่นล้าน
ราชธานีลิสซิ่งจ่อคิวเพิ่มทุน 900 ล้านบาท หาเงินตะลุย ปล่อยสินเชื่อปีหน้าหมื่นล้าน
นายโกวิท รุ่งวัฒนโสภณ กรรมการผู้จัดการ บริษัท ราชธานีลิสซิ่ง เปิดเผยว่า คณะกรรมการบริษัทได้มีมติเพิ่มทุนจดทะเบียนอีก 904 ล้านบาท เป็น 1,809 ล้านบาท เพื่อเตรียมพร้อมสำหรับการขยายธุรกิจในปี 2555 ที่ตั้งเป้าเติบโตอีก 30% หรือปล่อยสินเชื่อเช่าซื้อเพิ่มเป็น 1 หมื่นล้านบาท เมื่อเทียบกับปีนี้ที่คาดว่าจะปล่อยสินเชื่อได้ประมาณ 7,000 ล้านบาท
สำหรับแผนธุรกิจในปีหน้า ยังคงเน้นปล่อยสินเชื่อเช่าซื้อให้กับรถบรรทุกป้ายแดงและรถบรรทุกมือสองเพิ่มขึ้น ซึ่งเป็นตลาดเฉพาะกลุ่มและยังไม่มีการแข่งขันมากนัก โดยปีนี้บริษัทคาดว่าจะมีสัดส่วนปล่อยสินเชื่อให้กับรถบรรทุกถึง 50% แบ่งเป็นรถบรรทุกป้ายแดง 40% และรถบรรทุกมือสอง 60%
นายโกวิท กล่าวว่า ในส่วนของการปล่อยสินเชื่อเช่าซื้อรถเก๋งและรถกระบะมือสองนั้น ยังทำตลาดไปตามปกติ เนื่องจากเป็นธุรกิจดั้งเดิมของบริษัทอยู่แล้ว โดยในปีหน้าก็ยังมีแผนเพิ่มสาขาอีก 1-2 แห่ง และมีแผนกู้เงินอีกประมาณ 4,000 ล้านบาท เพื่อนำมาปล่อยสินเชื่อให้กับลูกค้าใหม่และนำไปชำระหนี้ส่วนหนึ่ง โดยคาดว่าในปีหน้าบริษัทจะมีสินเชื่อคงค้างอยู่ประมาณ 1.5-1.6 หมื่นล้านบาท เพิ่มขึ้นเมื่อเทียบกับปีนี้ที่คาดว่าสินเชื่อคงค้างอยู่ที่ 1.2 หมื่นล้านบาท
ด้านผลการดำเนินงานในไตรมาส 2 ที่ผ่านมา บริษัทมีกำไรสุทธิ 124 ล้านบาท เพิ่มขึ้น 43 ล้านบาท หรือ 52% เมื่อเทียบกับงวดเดียวกันของปีก่อน โดยมีรายได้รวม 524 ล้านบาท เพิ่มขึ้น 138 ล้านบาท หรือ 35% เป็นผลต่อเนื่องมาจากการขยายสาขาไปยังภูมิภาคเพื่อขยายฐานลูกค้ารายใหม่ ทำให้ยอดลูกหนี้เช่าซื้อเพิ่มขึ้นเป็น 10,992 ล้านบาท หรือ 32% เมื่อเทียบกับปี 2553 อยู่ที่ 8,323 ล้านบาท ส่งผลให้รายได้ดอกเบี้ยจากการให้สินเชื่อเช่าซื้อเพิ่มขึ้น 120 ล้านบาท หรือ 37% มาอยู่ที่ 443 ล้านบาท เมื่อเทียบกับงวดเดียวกันของปี 2553 ขณะที่หนี้สงสัยจะสูงก็ปรับลดลง 6.7 ล้านบาท ซึ่งเป็นผลมาจากความสามารถในการติดตามหนี้ที่มีประสิทธิภาพมากขึ้น
อย่างไรก็ตาม ต้นทุนทางการเงินจากดอกเบี้ยจ่ายและค่าธรรมเนียมเงินกู้ในปีนี้มีจำนวน 246 ล้านบาท เพิ่มขึ้นจากปี 2553 จำนวน 89 ล้านบาท หรือเพิ่มขึ้น 56% จากการที่อัตราดอกเบี้ยจ่ายตามท้องตลาดในปีนี้ปรับตัวสูงขึ้นและบริษัทได้ขยายการให้สินเชื่อเช่าซื้อ ทำให้บริษัทต้องหาแหล่งเงินกู้จากสถาบันการเงินภายในประเทศและจากบุคคลภายนอกเพื่อรองรับการเติบโตของธุรกิจ